[Video] Eerste kykie na ‘Krotoa’Akteurs soos Deon Lotz, Armand Aucamp, Crystal Donna Roberts, Jacques Bessenger en Brendon Daniels is te sien in Krotoa (Foto: Facebook) Die amptelike lokprent vir die plaaslike rolprent Krotoa is vandeesweek bekendgestel. Krotoa is nog nie amptelik in Suid-Afrika uitgereik nie, maar het reeds agt toekennings verower op die internasionale rolprentfees vir omgewing, gesondheid en kultuur, die wêreld-rolprentpryse, die Artemis-vroue-in-aksie-rolprentfees en die Nashville-rolprentfees. Krotoa (vertolk deur Crystal Donna Roberts) is die tragiese heldin wie se vergete verhaal binnekort lewe gaan kry op die silwerdoek. Die rolprent word in Vrouemaand uitgereik en is die indeale manier om die verskil wat die vroue in ons land maak, te vier. Hierdie geskiedkundige drama vertel die storie van ’n vurige 11-jarige Khoi-prinses, wat van haar mense weggeskeur word om vir Jan van Riebeeck, die eerste goewerneur van die Kaapse kolonie en haar oom se handelsvennoot, te gaan werk. Sy word na die eerste fort, wat in 1652 deur die Oos-Indiese Kompanjie opgerig is, geneem waar sy onder meer leer om die Nederlandse taal en kultuur goed te verstaan. Sy word ’n invloedryke tolk vir Van Riebeeck (Armand Aucamp) sowel as vir haar eie mense. Vasgevang tussen twee kulture probeer sy om dié twee wêrelde met mekaar te versoen. Krotoa (Foto: Facebook) “Daar is baie min Suid-Afrikaanse vroue, in vergelyking met mans, wat erkenning kry vir die invloed wat hulle op die land se geskiedenis gehad het,” sê Roberta Durrant, die regisseur en vervaardiger. “Vroue soos Ruth First, Lillian Ngoyi, Bettie du Toit en Sophia Williams-du Bruyn het sterk gestaan in die opstand teen die apartheidsregering. Wanneer ons egter delf in Suid-Afrika se ryk geskiedenis, kom ons op ander inheemse vroue af wat instrumenteel was tot die ontwikkeling van ons nasie – selfs nog voor diegene wat gehelp veg het vir ons vryheid. “Krotoa is die heldin van hierdie fliek. Dit is belangrik om haar storie te vertel om rede alles wat sy bereik het, en ook om te beklemtoon dat sy vasgevang was tussen twee leefwyses en dat sy telkemale gedwing is om te kies tussen hierdie twee kulture. Identiteit, die behoefte om in te pas en versoening is die sterk, universele temas van hierdie kragtige verhaal. Dit is veral belangrik, omdat die identiteit van ’n persoon – wat tussen twee kulture staan – so relevant is in ons multikulturele samelewing,” sê Durrant. Krotoa, geskryf deur Kaye Ann Williams en Margaret Goldsmid, word op 4 Augustus in Suid-Afrika uitgereik.